C 493/14
SK
Úradný vestník Európskej únie
27.12.2022
Utorok 7. júna 2022
36. oceňuje úsilie Turecka naďalej prichýliť najväčší počet utečencov na svete; v tejto súvislosti víta pokračujúce poskytovanie finančných prostriedkov EÚ utečencom a hostiteľským komunitám v Turecku a vyjadruje svoj záväzok zachovať túto podporu aj v budúcnosti; vyzýva Komisiu, aby zabezpečila maximálnu transparentnosť a presnosť pri prideľovaní finančných prostriedkov v rámci nástupníckeho programu nástroja pre utečencov v Turecku, a zabezpečila tak, že tieto prostriedky budú v prvom rade poskytnuté priamo utečencom a hostiteľským komunitám a budú spravované organizáciami, ktoré zaručujú zodpovednosť a transparentnosť; podporuje objektívne posúdenie spolupráce medzi EÚ a Tureckom v otázkach utečencov a migrácie a zdôrazňuje, že je dôležité, aby obe strany dodržiavali svoje príslušné záväzky vyplývajúce zo spoločného vyhlásenia EÚ a Turecka z roku 2016 a dohody o readmisii medzi EÚ a Tureckom vo vzťahu ku všetkým členským štátom vrátane obnovenia readmisie navrátilcov z gréckych ostrovov, ktorá bola prerušená v marci 2020, či aktivácie dobrovoľného systému prijímania osôb z humanitárnych dôvodov; trvá na tom, že dodržiavanie základných slobôd musí byť ústredným bodom procesu vykonávania vyhlásenia EÚ a Turecka; vysoko oceňuje zásadný prínos občianskej spoločnosti a miestnych orgánov v Turecku k integrácii utečencov; podporuje lepší prístup k službám ochrany pre osobitné zraniteľné skupiny; vyzýva tureckú vládu, aby zlepšila prístup sýrskych utečencov na trh práce a zaviedla opatrenia na zabránenie riziku stavu bez štátnej príslušnosti pre generáciu sýrskych detí narodených v Turecku; uznáva migračný tlak, ktorému Turecko čelí, dôrazne sa však stavia proti akejkoľvek inštrumentalizácii migrantov zo strany tureckej vlády; vyjadruje znepokojenie nad pokračujúcimi správami o zavracaní afganských migrantov a iných osôb zadržaných v snahe prekročiť hranicu a svojvoľných deportáciách do Sýrie; vyjadruje poľutovanie nad prevádzačstvom a porušovaním ľudských práv, ktorému sú v Turecku vystavení utečenci; trvá na tom, že návrat utečencov by sa mal uskutočňovať len na dobrovoľnom základe a v bezpečí, a naliehavo vyzýva Turecko, aby medzinárodným a vnútroštátnym organizáciám poskytlo lepší prístup do deportačných centier, aby mohli monitorovať a poskytovať pomoc tým, ktorí sú v procese návratu; so znepokojením berie na vedomie náznaky rastúcich rasistických a xenofóbnych útokov na cudzincov, ako aj používanie protiutečeneckej rétoriky a rastúce protiimigračné nálady v tureckej politike a spoločnosti; konštatuje, že v roku 2021 bol na Cypre zaznamenaný pokračujúci nárast žiadostí o azyl, a pripomína povinnosť Turecka prijať všetky potrebné opatrenia na zabránenie tomu, aby vznikali nové námorné alebo pozemné trasy pre nelegálnu migráciu z Turecka do EÚ;
37. opätovne vyjadruje podporu súčasnej colnej únii a vyzýva Turecko, aby dodržiavalo svoje záväzky vrátane odstránenia necolných prekážok voľného pohybu; domnieva sa, že posilnenie obchodných vzťahov by mohlo priniesť konkrétne výhody pre občanov Turecka a EÚ, a preto podporuje návrh Komisie na začatie rokovaní o zmodernizovaní vzájomne prínosnej colnej únie, ktorá bude doplnená účinným a efektívnym mechanizmom na urovnávanie sporov; upozorňuje však, že takáto modernizácia colnej únie by musela byť založená na prísnych podmienkach týkajúcich sa ľudských práv a základných slobôd, dodržiavania medzinárodného práva a dobrých susedských vzťahov, a že ju možno plánovať, len ak Turecko v plnej miere implementuje dodatkový protokol o rozšírení Ankarskej dohody na všetky členské štáty bez výhrad a nediskriminačným spôsobom; zdôrazňuje, že obidve strany si musia byť plne vedomé tejto demokratickej podmienenosti od začiatku akýchkoľvek rokovaní, pretože Európsky parlament nebude súhlasiť s konečnou dohodou bez výsledkov v tejto oblasti;
38. poukazuje na to, že liberalizácia vízového režimu by predstavovala dôležitý krok k uľahčeniu medziľudských kontaktov, a je veľmi dôležitá pre tureckých občanov, najmä pre študentov, akademikov, zástupcov podnikov a ľudí s rodinnými väzbami v členských štátoch EÚ; opakuje svoju podporu procesu liberalizácie vízového režimu po splnení stanovených podmienok a nabáda tureckú vládu, aby pracovala na harmonizácii svojej vízovej politiky a vízovou politikou EÚ a aby v plnej miere splnila 72 kritérií stanovených v pláne liberalizácie vízového režimu nediskriminačným spôsobom voči všetkým členským štátom; zdôrazňuje, že v plnení šiestich nesplnených kritérií, ktoré Turecko ešte musí splniť, sa dosiahol len veľmi malý pokrok; konštatuje, že v novom akčnom pláne pre ľudské práva sa stanovuje urýchlenie plnenia zostávajúcich kritérií; zdôrazňuje, že revízia protiteroristických právnych predpisov Turecka a zákona o ochrane údajov sú kľúčovými podmienkami na zabezpečenie základných práv a slobôd;
39. vyjadruje poľutovanie nad nedávnym prerozdelením úloh generálneho riaditeľstva Komisie pre európsku susedskú politiku a rokovania o rozšírení (GR NEAR) komisárom Varhélyim, v rámci ktorého sa oddelenie zodpovedné za Turecko spojilo s oddeleniami zodpovednými za južné susedstvo; považuje tento krok, údajne v záujme efektívnosti a racionalizácie vnútornej organizácie, za vážnu politickú chybu, ktorú ostro kritizovala nielen turecká vláda, ale aj všetci proeurópski tureckí aktéri;